Antallet af mennesker, der søger om asyl i Danmark, er rekordhøjt i disse måneder. En af årsagerne er den blodige borgerkrig, der nu raser i Syrien på femte år.

Men det er langt fra kun syrere, der anmoder om asyl her i landet.

De seneste måneder er der sket en voldsom stigning i antallet af personer fra Iran, som er rejst til Danmark og har indgivet en asylanmodning. Det viser tal fra Udlændingestyrelsen.

I september søgte 272 iranere om asyl i Danmark, og i oktober steg tallet til 763. Det er en voldsom stigning i forhold til den første halvdel af året, hvor blot 20-40 iranere søgte asyl hver måned. I hele 2014 søgte 284 iranere asyl.

Udlændingestyrelsen har endnu ikke offentliggjort tal fra november og december, men ifølge TV 2s oplysninger er tallet også på et højt niveau i årets sidste to måneder.

Udlændingestyrelsen undersøger

Udviklingen kommer bag på Udlændingestyrelsen, som nu er i gang med at undersøge, hvad der ligger til grund for de mange iraneres anmodninger om asyl:

- Vi er ikke bekendt med ændrede forhold i Iran, som indikerer, at iranske ansøgere skulle have nye asylmotiver. Men vi har fået et stort antal ansøgninger i den seneste tid, og vi er i gang med at samle op på ansøgernes forklaringer i asylsamtalerne med henblik på at få et billede af migrationstendenser og asylmotiver for denne gruppe, skriver vicedirektør i Udlændingestyrelsen Morten Bo Laursen i en skriftlig kommentar til TV 2.

Thomas Gammeltoft-Hansen, forskningschef ved Institut for Menneskerettigheder og en af landets førende asyleksperter, tør ikke gætte på hvad der kan ligge til grund for stigningen:

- Jeg kan ikke umiddelbart pege på nogen specifik årsag. Og jeg vil ikke lægge hovedet på blokken uden at have en eller anden form for evidens. Så mit svar bliver lidt det samme som Udlændingestyrelsens, siger han og fortsætter:

- Men det er som sådan ikke underligt, at flygtninge-mønstrene skifter. Der kan være mange årsager, for eksempel andre landes politik på området i forhold til den gruppe. Det er ikke uset. Men det er svært at pege på én væsentlig faktor her.

Færre iranere end syrere får asyl

Det er dog væsentligt at skelne mellem antallet af asylansøgere, og så hvor mange, der rent faktisk får tildelt asyl i Danmark. Stort set alle syrere der søger, får i disse år asyl - sidste år var den såkaldte anerkendelsesprocent for syriske asylansøgere på 97 procent. Det tilsvarende tal for iranere var dog blot 42 procent i 2014.

Til og med oktober har 13.425 i alt søgt asyl i Danmark i år.